Izakhamizi ZakoBulawayo Zikhala Ngokusilela Kwamanzi Osokubangela Ukumemetheka kweCovid 19
Inhlupho ezitshiyeneyo ezigoqela ukuswelakala kwamanzi lokuqonga kwenani labaphindela eZimbabwe besebenzisa indlela ezingekho emthethweni kubikwa kungokunye okukhuphula inani labafunyenywe beleCOVID-19, ikakhulu emhlubulweni wonke weMatebeleland.
WASHINGTON D.C. — Uzulu wakoBulawayo uthi ukukhuphuka kwenani labasebefunyenwe beleCoronavirus, ikakhulu koBulawayo lemhlubulweni wonke weMatebeleland, lubangelwa yizizatho ezehlukeneyo ezigoqela udubo lokuswelakala kwamanzi lenani elikhulu labantu abaphindela eZimbabwe besebenzisa imingcele engekho emthethweni njalo bengahlolwanga igcikwane leli. Loba kunjalo izakhamizi zaleli dolobho zikhuthazwa ukuba ziqhubekele phambili zihlonipha iziqondiso zokuzivikela kuCOVID-19, ikakhulu ngalesi sikhathi sekhefu leKhisimusi lapho abantu abazahlangana lemuli, izihlobo labangane abangazaniyo isimo sabo. UNkosazana Perseverance Nyathi owenhlanganiso ebona ngelungelo lezakhamizi, eye Bulawayo Progressive Residents Association, ngomunye wabaveza ukukhathazeka okukhulu ngokukhuphuka kwenani labatholakala beleCOVID-19 emhlubulweni weMatebeleland. Ekhuluma labomsakazo weStudio 7, uMaNyathi uqonqosele ukulandelwa kweziqondiso zabenhlanganiso eyeWorld Health Organization, ezikahulumende zokumelana lalolu bhubhane kanye labezempilakahle abathi abantu kumele batshiyane lomkhuba wemicimbi, ukuhlangana bebanengi beminyezelene endaweni encane njalo kumele bagqoke ama mask ngendlela eqondileyo evala umlomo kanye lamakhala ukuze bazivikele. “Kumele silandele okukhuthazwa ngabezempilakahle, isocial distancing, ukugqoka ama mask. Njalo lapho okubuthana khona abantu abanengi, abantu kumele bafafazwe lokhu esikufaka ezandleni, singabambi amakhala, singabambi amehlo,” kutsho uMaNyathi. Uphinde waphatha udubo lokuswelakala kwamanzi koBulawayo, uMaNyathi ethi kunje amanzi abuya kanye ngeviki kuleli dolobho, okwenza kube nzima ukuthi abantu balondoloze ukuhlanzeka okugoqela ukugeza izandla okukhuthazwayo. “Izakhamizi zikhathazekile ngaloludubo ngenxa yokuthi amanzi aseligolide. Amanzi abuya mhlawumbe kanye ngeviki. Kulesi sikhathi umkhuhlane weCOVID-19 umemetheka kangaka sicela ukuthi abe city council bangenele kuloludaba. Siyabonga ngoba siyezwa ukuthi bazavulela abantu amanzi njengoba sekuyisikhathi seKhisimusi, besicela nje ukuthi abe city council balethe amanzi njengokutsho kwabo,” kutsho uMaNyathi.